Mynen fruntlyken gruth vnde wes ik ghudes vormach tho vorenn. Erszamen vnde wollwysen leuen nabere vnde guden frunde, dusse jegenwerdige breffbringer Andresz Mychelson van Inghaa heft my laten vorstan, dat he tho jare enem juwen medeborger geheten Lisle Jonss hadde syn schipp vorhuret twe reyse, vor itlike reyse solde he eme gheuen xj march Rig., vnde vor de ene reyse heft he syne hure entfangen, vnde de andere reyse steit eme noch to rugghe. Vnde als he juwen medeborger Lisle Jons manede vmme syn achterstedige gelt, lede juwe medeborger vorscreuen eme dewerie tho, vnde vormenet em dar mede aftoleggen. Jsz desse sulfte bewiser Anders Mychelson hyr gewest vor dem erbaren vnde eddelen manne her Gregers Mattisson, rittere, vor gerichte vnde heft sik myt xij vramen mannen na uthwysynghe vnses rechten myt rechte sodaner tychte entlecht, vnde dat eme to kort dar jnne is geschen. Hyr vmme is myne fruntlyke begere nach de vorscreuen Lisle Jóns, juwe medeborger (is), gy ene dar tho willen holden vnde vnderrichten, dat he deme vorscreuen Andres Mychelson sodane xj marck sunder lenger vortoch vornoge vnde betale, vppe dat he sik des nicht hoger derue beclagen, welket jk gerne will vorschulden vmme juwe erlyke wyszheyde, de jk Gode stark vnde gsunt beuele. Screuen vppe Razeborch ame mydweken na Andree apostoli anno xc(mo). Jtem, leuen naber vnde frunde, vor dit vorscreuen gelt heft Philippus henipspynner gelouet vnde dar to [½] mark vor j punt botter, dat desse vorscreuen breffwyser jo mote betalet werden, will jk gerne vorschulden jn vil groteren. Stenn Sture to Gripszholme, ritter, ghubernator des rykes to Sweden. Adress: Den ersamen vnde wolwysen mannen herenn borgermesteren vnde radtmannen der stadt Reuell, synen leuen naberen vnde guden frunden.